Úrad vlády SR						    Na rokovanie vlády SR
Sekcia hospodárskej politiky						    dňa 15.8.2001
									    k číslu: 4709/2001
									    k bodu: 12

S t a n o v i s k o

k Aktualizácii koncepčného zamerania technickej politiky priemyselných odvetví do roku 2003, s výhľadom do roku 2005

I.

          Materiál predkladá minister hospodárstva na základe úlohy v bode B.1. uznesenia vlády SR č.621/1999, v ktorej sa uložilo ministrovi hospodárstva predložiť správu o plnení zámerov technickej politiky priemyselných odvetví s upresnením priorít pri činnostiach dôležitých pre obranu a bezpečnosť a úlohy v bode  B.1. uznesenia vlády SR č.724/2000, ktorá uložila všetkým ministrom a predsedovi SAV vypracovať návrhy koncepcií výskumu a vývoja ako rozpracovanie Koncepcie štátnej vednej a technickej politiky do roku 2005.

          Materiál  podáva odpočet plnenia zámerov technickej politiky priemyselných odvetví za obdobie od júla 1999 do júna 2001 v oblasti civilného výskumu a vývoja. Problematiku spolupráce s Ministerstvom obrany SR pri činnostiach dôležitých pre obranu a bezpečnosť Ministerstvo hospodárstva SR  predloží v iných koncepčných materiáloch.

           Pre ďalšie obdobie do roku 2003,  s výhľadom do roku 2005, sa navrhuje sedem pôvodných programových  smerov výskumu a vývoja v priemysle redukovať na tri smery, a to technologické a výrobkové inovácie v priemysle, zdokonaľovanie technológií premeny energie, vrátane netradičných zdrojov a zvýšenie intenzity spracovania domácich a obnoviteľných surovín a využitia biotechnológií.

           Pre splnenie zámerov aktualizovanej technickej politiky priemyselných odvetví sa navrhuje vytvoriť zodpovedajúce podmienky v oblasti legislatívy, systémového riadenia a financovania výskumu a vývoja.

II.

          K posúdeniu materiálu sa konala 27.6.2001 na Ministerstve hospodárstva SR porada, ktorej sa zúčastnili len zástupcovia Ministerstva školstva SR.  Z priloženej kópie záverov z tejto porady vyplýva, že MŠ SR nemalo pripomienky a materiál odporučilo prerokovať vo vláde SR. Ministerstvo financií SR, ako druhý dotknutý orgán štátnej správy, svoje stanovisko malo predložiť v písomnej forme v termíne adekvátnom potrebe na jeho posúdenie. Materiál uvedené stanovisko neobsahuje.

III.

          Zámerom aktualizácie technickej politiky priemyselných odvetví je dosiahnuť väčšiu previazanosť štátnej vednej a technickej politiky s cieľmi priemyselného výskumu a vývoja v ďalšom období, upresnenom do konca roku 2005. Predložená aktualizácia je koncipovaná  na základe prehodnotenia a zredukovania rozsahu doterajších programových smerov výskumu a vývoja s tým, že navrhované prioritné úlohy vykazujú zhodu s hlavnými oblasťami priemyselného výskumu,  zameranými na zvýšenie konkurencieschopnosti a kvality existujúcich výrobkov a vývoj nových výrobkov,  po ktorých bude dopyt na trhu.

          Naplnenie aktualizovaných zámerov technickej politiky priemyselných odvetví predpokladá vytvorenie zodpovedajúcich podmienok pre efektívne uplatnenie výskumu a vývoja v podnikateľskej sfére. Tieto podporné opatrenia, sústredené v oblasti legislatívy,   systémového riadenia a financovania výskumu a vývoja, sú  formulované skôr voľne, všeobecne, a ich väzba na dosiahnutie uvedených zámerov nie je dostatočne silná.

V predloženom návrhu uznesenia vlády odporúčame doplniť označenie jeho častí. V ukladacej časti B odporúčame druhú časť úlohy („... riešiť ich finančné krytie...“) nahradiť formuláciou, ktorá spojí prípravu a financovanie programov výskumu a vývoja s programovaným financovaním, t. j. s návrhom jednotlivých programov financovaných zo štátneho rozpočtu. Programové financovanie by malo byť nástrojom aj na presadzovanie zámerov vo výskume a vývoji.

           Porada ekonomických ministrov vlády SR  materiál prerokovala 16.7.2001. Dokument vzala na vedomie a odporučila  vláde SR ho schváliť.

          Odporúčame, aby vláda SR o predloženom materiáli rozhodla na základe výsledku rozpravy a s prihliadnutím na uvedené pripomienky.

Bratislava  1. 8. 2001